Міхаіл Русы

**Міхаі́л Іва́навіч Ру́сы** (нарадзіўся 23 лістапада 1954 году, вёска Вароніна Жыткавіцкага раёну Гомельскай вобласьці) — беларускі палітык, старшыня Аграрнай партыі, намесьнік прэм’ер-міністра Рэспублікі Беларусь. Былы дэпутат Палаты прадстаўнікоў Беларусі (2004—2010), міністар сельскай гаспадаркі (2001—2003, 2010—2012), міністар прыродных рэсурсаў і аховы навакольнага асяродзьдзя (1994—2001).

## Біяграфія
Скончыў Беларускую сельскагаспадарчую акадэмію (1977), Менскую вышэйшую партыйную школу (1989). Служыў у арміі.

1977—1983 — працаваў у калгасе імя Леніна Жыткавіцкага раёну галоўным аграномам, намесьнікам старшыні, старшынём калгасу.

1983—1985 — першы намесьнік старшыні Кармянскага райвыканкаму, начальнік управы сельскай гаспадаркі.

1985—1987 — сакратар Кармянскага райкаму КПБ.

1987—1991 — інструктар ЦК КПБ, першы сакратар Стаўбцоўскага райкаму КПБ.

1991—1994 — старшыня Камітэту па зямельнай рэформе і землеўпарадкаваньні пры Савеце міністраў Рэспублікі Беларусь.

З 27 кастрычніка 1994 году займаў пасаду міністра прыродных рэсурсаў і аховы навакольнага асяродзьдзя Рэспублікі Беларусь. З 6 лютага 2001 году — міністар сельскай гаспадаркі і харчаваньня.

Загадам прэзыдэнта Республікі Беларусь № 303 ад 10 ліпеня 2003 году вызвалены з пасады міністра сельскае гаспадаркі і харчаваньня з фармулёўкай «за невыкананьне даручэньняў кіраўніка дзяржавы пра забесьпячэньне поўнае і своечасовае выплаты заработнай платы працаўнікам аграпрамысловага комплексу рэспублікі і пагашэньні запазычанасьці перад насельніцтвам і сельскагаспадарчымі арганізацыямі за здадзеную сельскагаспадарчую прадукцыю, а таксама за фальсыфікацыю справаздачных дадзеных па гэтых пытаньнях».

2003—2004 — дарадца аддзяленьня амбасады Беларусі ў Расеі (Санкт-Пецярбург).

У 2004 быў абраны ў Палаты прадстаўнікоў Нацыянальнага сходу Рэспублікі Беларусь па Жыткавіцкай выбарчай акрузе №41. 16 лістапада 2004 году прызначаны старшынём Сталай камісіі па аграрных пытаньнях.

15 сакавіка 2008 году быў абраны старшынём Аграрнай партыі замест Міхаіла Шыманскага. Быў адзіным кандыдатам, за яго прагаласавала 100% дэлегатаў на V зьезьдзе партыі.

На парлямэнцкіх выбарах 2008 году балятаваўся ад Жыткавіч і перамог. Працаваў старшынём Сталай камісіі Палаты прадстаўнікоў Нацыянальнага сходу Беларусі па праблемах чарнобыльскай катастрофы, экалёгіі і прыродакарыстаньні.

20 траўня 2010 быў прызначаны міністрам сельскай гаспадаркі і харчаваньня. 10 красавіка 2012 адстаўлены ў сувязі з прызначэньнем намесьнікам прэм’ер-міністра.

27 сакавіка 2019 году зьняты са сваёй пасады пасьля скандальнага наведваньня Лукашэнкам малочнай фэрмы на Магілёўшчыне.

Жанаты, мае дзьвюх дачок.

## Крыніцы

## Вонкавыя спасылкі
* Старонка на праекце «Хто ёсьць хто ў РБ»

Катэгорыя:Нарадзіліся ў Жыткавіцкім раёне
Катэгорыя:Міністры сельскай гаспадаркі і харчаваньня Рэспублікі Беларусь
Катэгорыя:Міністры прыродных рэсурсаў і аховы навакольнага асяродзьдзя Рэспублікі Беларусь
Катэгорыя:Намесьнікі прэм’ер-міністраў Рэспублікі Беларусь
Катэгорыя:Палітыкі мясцовага кіраваньня Рэспублікі Беларусь
Катэгорыя:Сябры Беларускай аграрнай партыі
Катэгорыя:Сябры Камуністычнай партыі Беларусі
Катэгорыя:Дэпутаты Палаты Прадстаўнікоў Нацыянальнага сходу Рэспублікі Беларусь 3-га скліканьня
Катэгорыя:Дэпутаты Палаты Прадстаўнікоў Нацыянальнага сходу Рэспублікі Беларусь 4-га скліканьня
Катэгорыя:Сябры Савету Рэспублікі Нацыянальнага сходу Рэспублікі Беларусь 7-га скліканьня
Катэгорыя:Выпускнікі Беларускай сельскагаспадарчай акадэміі
Катэгорыя:Выпускнікі Менскай найвышэйшай партыйнай школы
Катэгорыя:Беларускія аграномы
Катэгорыя:Сябры Савету Рэспублікі Нацыянальнага сходу Рэспублікі Беларусь 8-га скліканьня